CELEX: 32021R1938
Language: mt
Date: 2021-11-09 00:00:00
Title: Regolament ta’ Implimentazzjoni tal-Kummissjoni (UE) 2021/1938 tad-9 ta’ Novembru 2021 li jistabbilixxi l-mudell tad-dokument ta’ identifikazzjoni għall-movimenti mhux kummerċjali tal-għasafar domestiċi fi Stat Membru minn territorju jew minn pajjiż terz u li jħassar id-Deċiżjoni 2007/25/KE (Test b’rilevanza għaż-ŻEE)

10.11.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 396/47
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/1938
         tad-9 ta’ Novembru 2021
         li jistabbilixxi l-mudell tad-dokument ta’ identifikazzjoni għall-movimenti mhux kummerċjali tal-għasafar domestiċi fi Stat Membru minn territorju jew minn pajjiż terz u li jħassar id-Deċiżjoni 2007/25/KE
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 576/2013 tal-Parlament Ewropew u tal-Kunsill tat-12 ta’ Ġunju 2013 dwar il-movimenti mhux kummerċjali tal-annimali domestiċi u li jħassar ir-Regolament (KE) Nru 998/2003 (1), u b’mod partikolari l-Artikoli 30 u 36 tiegħu,
         Billi:
         
                     (1)
                  
                  
                     Ir-Regolament (UE) Nru 576/2013 jistabbilixxi r-rekwiżiti tas-saħħa tal-annimali li japplikaw għall-movimenti mhux kummerċjali tal-annimali domestiċi, inklużi l-għasafar imsemmija fil-Parti B tal-Anness I tiegħu (għasafar domestiċi), fi Stat Membru minn territorju jew pajjiż terz, inklużi r-regoli għall-verifiki tad-dokumenti u tal-identità fuq movimenti mhux kummerċjali bħal dawn.
                  
               
                     (2)
                  
                  
                     L-Artikolu 14 tar-Regolament (UE) Nru 576/2013 jipprevedi li l-għasafar domestiċi li jittieħdu fi Stat Membru minn territorju jew minn pajjiż terz iridu jkunu akkumpanjati minn dokument ta’ identifikazzjoni. L-Artikolu 30 ta’ dak ir-Regolament jipprevedi wkoll mudell tad-dokument ta’ identifikazzjoni li jrid jiġi adottat mill-Kummissjoni permezz ta’ att ta’ implimentazzjoni, u li dak id-dokument ta’ identifikazzjoni jrid ikun fih dikjarazzjoni bil-miktub mis-sid jew minn persuna awtorizzata li tikkonferma li l-moviment tal-għasafar domestiċi fl-Unjoni huwa moviment mhux kummerċjali (dikjarazzjoni bil-miktub). Għaldaqstant, jenħtieġ li dan ir-Regolament jistabbilixxi dak id-dokument mudell ta’ identifikazzjoni, li jenħtieġ li jkun magħmul minn ċertifikat veterinarju (ċertifikat veterinarju), kif ukoll mid-dikjarazzjoni bil-miktub.
                  
               
                     (3)
                  
                  
                     Ir-rekwiżiti tas-saħħa tal-annimali għall-movimenti mhux kummerċjali tal-għasafar domestiċi fi Stat Membru minn territorju jew pajjiż terz huma stipulati fir-Regolament Delegat tal-Kummissjoni (UE) 2021/1933 (2), li japplika mill-1 ta’ Jannar 2022. Għalhekk, jenħtieġ li l-mudell tad-dokument ta’ identifikazzjoni jqis ir-regoli stabbiliti f’dak ir-Regolament Delegat.
                  
               
                     (4)
                  
                  
                     Ir-regoli attwali ta’ ċertifikazzjoni għall-movimenti mhux kummerċjali tal-għasafar domestiċi fi Stat Membru minn territorju jew minn pajjiż terz huma stabbiliti fid-Deċiżjoni tal-Kummissjoni 2007/25/KE (3). Billi r-regoli stabbiliti f’dik id-Deċiżjoni jridu jiġu sostitwiti bir-regoli stabbiliti fir-Regolament Delegat (UE) 2021/1933 u f’dan ir-Regolament, jenħtieġ li d-Deċiżjoni 2007/25/KE titħassar u jenħtieġ li kwalunkwe referenza għal dik id-Deċiżjoni tinftiehem bħala referenza għal dan ir-Regolament u għar-Regolament Delegat (UE) 2021/1933.
                  
               
                     (5)
                  
                  
                     Sabiex jiġi evitat kull tfixkil fir-rigward tal-introduzzjoni tal-għasafar domestiċi fl-Unjoni, jenħtieġ li l-użu ta’ ċertifikat veterinarju u dikjarazzjoni konformi mar-regoli stabbiliti fid-Deċiżjoni 2007/25/KE jiġu awtorizzati matul perjodu tranżizzjonali ta’ tliet xhur wara d-data tal-applikazzjoni ta’ dan ir-Regolament, soġġett għal ċerti kundizzjonijiet.
                  
               
                     (6)
                  
                  
                     Billi r-regoli stabbiliti f’dan ir-Regolament iridu jiġu applikati flimkien mar-regoli stabbiliti fir-Regolament Delegat (UE) 2021/1933, jenħtieġ li dan ir-Regolament japplika wkoll mill-1 ta’ Jannar 2022.
                  
               
                     (7)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Suġġett u kamp ta’ applikazzjoni
            Dan ir-Regolament jistabbilixxi mudell tad-dokument tal-identifikazzjoni msemmi fl-Artikolu 14(2), il-punt (c), tar-Regolament (UE) Nru 576/2013 li għandu jintuża għall-movimenti mhux kummerċjali tal-annimali domestiċi tal-ispeċijiet avjarji imsemmija fil-Parti B tal-Anness I tiegħu (għasafar domestiċi), fi Stat Membru minn territorju jew pajjiż terz.
         
         
            Artikolu 2
            Mudell ta’ dokument ta’ identifikazzjoni
            
               1.   Il-mudell tad-dokument ta’ identifikazzjoni msemmi fl-Artikolu 1 huwa mniżżel fl-Anness, u jikkonsisti f’dan li ġej:
               
                           (a)
                        
                        
                           iċ-ċertifikat veterinarju stabbilit fil-Parti 1 tal-Anness;
                        
                     
                           (b)
                        
                        
                           id-dikjarazzjoni bil-miktub li trid tiġi ffirmata mis-sid jew minn persuna awtorizzata stabbilita fil-Parti 2 tal-Anness.
                        
                     
            
               2.   Iċ-ċertifikat veterinarju msemmi fil-paragrafu 1, il-punt (a), għandu jikkonforma ma’ dan li ġej:
               
                           (a)
                        
                        
                           għandu jimtela’ f’konformità man-noti fil-Parti II taċ-ċertifikat veterinarju;
                        
                     
                           (b)
                        
                        
                           għandu jinħareġ minn veterinarju uffiċjali tat-territorju jew tal-pajjiż terz tat-tluq jew minn veterinarju awtorizzat u sussegwentement approvat mill-awtorità kompetenti ta’ dak it-territorju jew ta’ pajjiż terz f’konformità mar-rekwiżiti rigward il-ħruġ taċ-ċertifikat veterinarju stabbilit fil-Parti 3 tal-Anness.
                        
                     
            
               3.   Id-dikjarazzjoni bil-miktub imsemmija fil-paragrafu 1, il-punt (b), għandha timtela’ mis-sid jew mill-persuna awtorizzata f’konformità mar-rekwiżiti rigward il-ħruġ tad-dikjarazzjoni bil-miktub stipulata fil-Parti 4 tal-Anness.
            
         
         
            Artikolu 3
            Tħassir
            Id-Deċiżjoni 2007/25/KE titħassar.
            Ir-referenzi għad-Deċiżjoni mħassra għandhom jinftiehmu bħala referenzi għal dan ir-Regolament u għar-Regolament Delegat (UE) 2021/1933.
         
         
            Artikolu 4
            Miżuri tranżizzjonali
            Għal perjodu tranżizzjonali sal-31 ta’ Marzu 2022, l-Istati Membri għandhom ikomplu jawtorizzaw il-moviment mhux kummerċjali fl-Unjoni ta’ għasafar domestiċi akkumpanjati minn ċertifikat veterinarju maħruġ mhux aktar tard mill-15 ta’ Marzu 2022 f’konformità mal-mudell taċ-ċertifikat veterinarju stabbilit fl-Anness II tad-Deċiżjoni 2007/25/KE u d-Dikjarazzjoni stabbilita fl-Anness III tagħha.
         
         
            Artikolu 5
            Dħul fis-seħħ u applikabbiltà
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Jannar 2022.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-9 ta’ Novembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 178, 28.6.2013, p. 1.
         
            (2)  Ir-Regolament Delegat tal-Kummissjoni (UE) 2021/1933 tal-10 ta’ Novembru 2021 li jissupplimenta r-Regolament (UE) Nru 576/2013 tal-Parlament Ewropew u tal-Kunsill fir-rigward tar-regoli għall-movimenti mhux kummerċjali tal-għasafar domestiċi fi Stat Membru minn territorju jew minn pajjiż terz (ĠU L 396, 10.11.2021, p. 4).
         
            (3)  Id-Deċiżjoni tal-Kummissjoni 2007/25/KE tat-22 ta’ Diċembru 2006 fir-rigward ta’ ċerti miżuri ta’ ħarsien relatati mal-influwenza tat-tjur li għandha patoġeniċità għolja u l-movimenti ta’ għasafar domestiċi li huma akkumpanjati mis-sid tagħhom fil-Komunità (ĠU L 8, 13.1.2007, p. 29).
      
      
         
            ANNESS
            
               Mudell tad-dokument ta’ identifikazzjoni msemmi fl-Artikolu 14(2), il-punt (c) tar-Regolament (UE) Nru 576/2013 għall-movimenti mhux kummerċjali ta’ għasafar domestiċi fi Stat Membru minn territorju jew minn pajjiż terz
            
            PARTI 1
            
               Mudell taċ-ċertifikat veterinarju għall-movimenti mhux kummerċjali ta’ għasafar domestiċi fi Stat Membru minn territorju jew minn pajjiż terz
            
            
               
            
               
            
               
            
               
            PARTI 2
            
               Mudell tad-dikjarazzjoni bil-miktub imsemmija fl-Artikolu 30(3) tar-Regolament (UE) Nru 576/2013
            
            
               Dikjarazzjoni
            
            Jiena, il-veterinarju
            Isem: …
            Indirizz: …
            Numru tat-telefown: …
            
               (ikteb id-dettalji tas-sid (1)
               jew tal-persuna awtorizzata li għandha awtorizzazzjoni bil-miktub mis-sid biex twettaq il-moviment mhux kummerċjali tal-annimali f’isem is-sid (1) (2))
            niddikjara li:
            
                        1.
                     
                     
                        L-għasfur/għasafar se jakkumpanja(w) il-persuna hawn taħt iffirmata, u huwa/huma “annimal(i) domestiku/domestiċi” kif definit fl-Artikolu 3, il-punt (b), tar-Regolament (UE) Nru 576/2013 maħsub(a) għal moviment mhux kummerċjali u mhuwiex/mhumiex maħsub(a) biex jinbiegħ/jinbiegħu jew jiġi/jiġu ttrasferit(i) lil sid ieħor.
                     
                  
                        2.
                     
                     
                        L-għasfur/għasafar se jibqa’/jibqgħu taħt ir-responsabbiltà tal-persuna sottoskritta matul il-moviment mhux kummerċjali tiegħu/tagħhom.
                     
                  
                        3.
                     
                     
                        Matul il-perjodu bejn l-ispezzjoni klinika ta’ qabel il-moviment minn veterinarju uffiċjali jew minn veterinarju awtorizzat u t-tluq attwali, l-għasfur/għasafar se jibqa’/jibqgħu iżolat(i) u mhux se jiġi/jiġu f’kuntatt ma’ xi għasfur/għasafar ieħor/oħra.
                     
                  
                        4.
                     
                     
                        
                                     (1)
                                       jew
                                    
                                 
                                 
                                    [L-għasfur/għasafar se jiġi/jiġu ttrasferit(i) għal dar jew residenza oħra fl-Unjoni Ewropea … (ikteb l-indirizz (2) u mhux se jieħu/jieħdu sehem f’wirjiet, fieri, esibizzjonijiet jew ġemgħat oħra ta’ għasafar matul il-perjodu ta’ 30 jum wara d-data tad-dħul fl-Unjoni Ewropea, u
                                    
                                                 (1)
                                                   jew
                                                
                                             
                                             
                                                [l-għasfur/għasafar ġie/ġew iżolat(i) fil-bini ta’ oriġini għal perjodu ta’ mill-inqas 30 jum eżatt qabel id-data tat-tluq għall-Unjoni Ewropea mingħajr ma ġie/ġew f’kuntatt ma’ kwalunkwe għasfur/għasafar ieħor/oħra.]]
                                             
                                          
                                                 (1)
                                                   jew
                                                
                                             
                                             
                                                [l-għasfur/għasafar ġie/ġew imlaqqam/imlaqqma kontra l-influwenza avjarja tas-sottotipi H5 u H7 minn veterinarju.]]
                                             
                                          
                                                 (1)
                                                   jew
                                                
                                             
                                             
                                                [l-għasfur/għasafar għamel/għamlu l-iżolament ta’ qabel il-moviment ta’ 14-il jum u ttestja(w) negattiv(i) f’test biex isib l-antiġene jew il-ġenoma tal-influwenza avjarja H5 u H7.]]
                                             
                                          
                              
                                     (1)
                                       jew
                                    
                                 
                                 
                                    [Għamilt l-arranġamenti għall-kwarantina ta’ wara d-dħul ta’ 30 jum tal-għasfur/għasafar fl-istabbiliment ta’ kwarantina ta’ … (2) (3) (4), kif indikat fiċ-ċertifikat veterinarju korrispondenti.]
                                 
                              
                                     (1)
                                       jew
                                    
                                 
                                 
                                    [L-Istat Membru tad-destinazzjoni ta deroga skont l-Artikolu 32 tar-Regolament (UE) Nru 576/2013 għall-moviment mhux kummerċjali tal-għasafar fit-territorju tiegħu (4).]
                                    
                                                …
                                                Data u Post
                                             
                                             
                                                …
                                                Isem u Firma
                                             
                                          
                              
                  Din id-dikjarazzjoni bil-miktub hija valida għal perjodu ta’ 10t ijiem mid-data tal-firma taċ-ċertifikat veterinarju mill-veterinarju uffiċjali tat-territorju jew tal-pajjiż terz ta’ oriġini. Fil-każ ta’ trasport bil-baħar il-perjodu ta’ validità għandu tittawwal b’perjodu addizzjonali li jikkorrispondi għad-durata tal-vjaġġ bil-baħar
            PARTI 3
            
               Rekwiżiti rigward il-ħruġ ta’ ċertifikat veterinarju stabbilit fil-Parti 1
            
            Dan li ġej għandu japplika għall-ħruġ taċ-ċertifikat veterinarju stabbilit fil-Parti 1 ta’ dan l-Anness:
            
                        (a)
                     
                     
                        Meta ċ-ċertifikat veterinarju jiddikjara li ċerti dikjarazzjonijiet għandhom jinżammu kif imiss, id-dikjarazzjonijiet li ma jkunux rilevanti jistgħu jiġu ingassati, inizjalati u ttimbrati mill-uffiċjal veterinarju, jew jitħassru għalkollox miċ-ċertifikat veterinarju.
                     
                  
                        (b)
                     
                     
                        L-oriġinal ta’ kull ċertifikat veterinarju għandu jkun magħmul minn folja waħda jew, meta jkun jeħtieġ li jiddaħħal aktar test, għandu jkun f’tali forma li l-folji kollha meħtieġa jiffurmaw ċertifikat veterinarju integrat sħiħ li ma jkunx diviżibbli.
                     
                  
                        (c)
                     
                     
                        Iċ-ċertifikat veterinarju għandu jitħejja f’mill-inqas waħda mil-lingwi uffiċjali tal-Istat Membru tad-dħul fl-Unjoni u bl-Ingliż u għandu jimtela b’ittri kapitali.
                     
                  
                        (d)
                     
                     
                        Jekk maċ-ċertifikat veterinarju jinhemżu folji ta’ karta addizzjonali jew dokumenti ta’ sostenn, dawk il-folji ta’ karta jew dokumenti għandhom jitqiesu wkoll bħala parti mill-kopja oriġinali taċ-ċertifikat veterinarju billi tiġi ffirmata u ttimbrata kull waħda mill-paġni mill-veterinarju uffiċjali jew mill-veterinarju awtorizzat.
                     
                  
                        (e)
                     
                     
                        Meta ċ-ċertifikat veterinarju, inklużi kwalunkwe folja addizzjonali ta’ karta jew dokumenti ta’ sostenn imsemmija fil-punt (d), ikun magħmul minn aktar minn paġna waħda, kull paġna għandha tiġi nnumerata, (numru tal-paġna mill-għadd totali tal-paġni), fin-naħa t’isfel tal-paġna u għandu jkollha fuqha n-numru tar-referenza taċ- ċertifikat veterinarju indikat mill-awtorità kompetenti fin-naħa ta’ fuq ta kull paġna.
                     
                  
                        (f)
                     
                     
                        L-oriġinal taċ-ċertifikat veterinarju għandu jinħareġ minn veterinarju uffiċjali tat-territorju jew tal-pajjiżi terz tat-tluq jew inkella minn veterinarju awtorizzat u sussegwentement approvat mill-awtorità kompetenti tat-territorju jew tal-pajjiż terz tat-tluq. L-awtorità kompetenti tat-territorju jew tal-pajjiż terz tat-tluq għandhom jiżguraw li jiġu osservati r-regoli u l-prinċipji għaċ-ċertifikazzjoni ekwivalenti għal dawk stipulati fl-Artikolu 86 sa 89 tar-Regolament (UE) 2017/625 tal-Parlament Ewropew u tal-Kunsill (1). Il-kulur tal-firma/firem fuq iċ-ċertifikat veterinarju għandu jkun differenti minn dak tal-istampar. Dan ir-rekwiżit għandu japplika wkoll għal timbri għajr dawk ibbuzzati jew b’marka tal-ilma.
                     
                  
                        (g)
                     
                     
                        In-numru ta’ referenza taċ-ċertifikat veterinarju msemmi fil-Kaxxi I.2 u II.a. taċ-ċertifikat veterinarju għandu jinħareġ mill-awtorità kompetenti tat-territorju jew tal-pajjiż terz tat-tluq.
                     
                  PARTI 4
            
               Rekwiżiti dwar il-ħruġ tad-dikjarazzjoni bil-miktub stabbilita fil-Parti 2
            
            Id-dikjarazzjoni miktuba għandha tiġi abbozzata f’tal-anqas waħda mil-lingwi uffiċjali tal-Istat Membru tad-dħul fl-Unjoni u bl-Ingliż u għandha timtela b’ittri kapitali.
            
               (1)  Żomm kif jixraq.
            
               (2)  Ikteb l-informazzjoni b’ittri kapitali
            
               (3)  Ikteb l-isem, in-numru tal-approvazzjoni u d-dettalji ta’ kuntatt tal-istabbiliment ta’ kwarantina.
            
               (4)  Trid tingħata evidenza lill-veterinarju uffiċjali tat-territorju jew tal-pajjiż terz.
            
               (1)  Ir-Regolament (UE) 2017/625 tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE (Regolament dwar il-Kontrolli Uffiċjali) (ĠU L 95, 7.4.2017, p. 1).